**Info nr. 1 – Separatkloakering i Bælum (etape 3)**

I 2017 gennemfører Rebild Vand og Spildevand endnu en etape af separatkloakeringen i Bælum (etape 3).

Oprindeligt var det planlagt, at det var Østergade, som skulle separatkloakeres i 2017. Ved nærmere vurderinger er der lavet om på denne plan for at minimere risikoen for opstuvning visse steder i Vestergade. I vores planlægning for 2017 har vi dog taget højde for Lokalrådets ønske om, at noget af Østergade bliver separatkloakeret i 2017.

Planen for separatkloakeringen i 2017 bliver i hovedtræk :

* Den nordlige del af Skovhusevej.
* Savværksvej og Rolighedsvej.
* Vestlig del af Østergade inkl. nogle sideveje.
* Evt. en del af Banestien.

De enkelte strækninger, der er omfattet af projektet, kan ses af vedlagte kortbilag.

Kloaksepareringen udføres fra den 8. maj 2017 til udgangen af 2017.

Der er på nuværende tidspunkt ikke lavet en detailtidsplan for de enkelte strækninger, idet der ikke er valgt entreprenør endnu. Når entreprenøren er valgt i starten af maj måned, vil der blive udsendt en tidsplan for kloakarbejdet på den enkelte vejstrækning. Afhængig af licitationsresultatet kan delstrækninger udtages, og berørte grundejere vil blive orienteret herom, når licitationsresultatet er kendt. Kloakarbejde i Østergade og Skovhusevej udføres dog under alle omstændigheder.

Separatkloakeringen medfører, at vi deler regnvand og spildevand op i hver sin ledning. Der er mange fordele ved separatkloakeringen, f.eks. mindre overløb af spildevand til vandløb, mindre risiko for oversvømmelse i bygninger m.v. samt driftsøkonomiske besparelser.

Som led i separatkloakeringen skal grundejere også separatkloakere på egen grund. De berørte grundejere, som er omfattet af projektet i 2017, har af Rebild Kommune og Rebild Vand og Spildevand fået information om, hvad de skal foretage sig.

Der henvises i øvrigt til Rebild Vand og Spildevands hjemmeside [www.rebildforsyning.dk](http://www.rebildforsyning.dk), hvor der løbende vil blive lagt information ud om projektet. Endvidere vil der blive informeret på Bælum Lokalråds hjemmeside og facebook side, og hvis det skønnes nødvendigt i de lokale aviser.

Kloakarbejdet medfører, at der i anlægsperioden kan forekomme mindre gener for trafikanterne. Der vil blive opsat skiltning til afvikling af trafikken. Trafikanterne opfordres til at vise hensyn til hinanden og den udførende entreprenør. Vi håber på, at alle i den kommende tid vil have forståelse for de midlertidige gener, der kan forekomme ved kloakarbejderne. Vi vil i hvert fald gøre vores til at begrænse generne mest muligt.

Hvis der er spørgsmål til ovenstående så kontakt os endelig på telefon 4178 7470 eller mail til forsyning@rebildforsyning.dk.